钦定古今图书集成/明伦汇编/家范典/第062卷 > 文献通考 > 《兄弟入庙议》
## 钦定古今图书集成/明伦汇编/家范典/第062卷 > 文献通考 > 《兄弟入庙议》

“时宗庙始建，旧仪多阙，或以惠、怀二帝应各为世，则
颍川世数过七，宜在迭毁。”事下太常贺循议，以为：“《礼》，
兄弟不相为后，不得以承代为世。殷之盘庚不序阳
甲，汉之光武不继成帝，此前代之明典，而承继之著
义也。惠帝无后，怀帝承统；弟不后兄，则怀帝自上继世祖，不继惠帝，当同殷之阳甲、汉之成帝。议者以圣”
德冲远，未便改旧。诸如此礼，通所未论。是以惠帝尚
在太庙，而怀帝复入，数则盈八。盈八之理，由惠帝不
出，非上祖宜迁也。下世既升，上世乃迁，迁毁对代，不
得相通，未有下升一世而上毁二世者也。惠怀二帝，
俱继世祖，兄弟旁亲，同为一世，而上毁为一世。今以
惠帝之崩，已毁豫章，怀帝之入，复毁颍川，如此则一
世再迁，祖位横析，求之古义，未见此例。惠帝宜出，尚
未轻论，况可轻毁一祖，而无义例乎？颍川既无可毁
之理，则见神之数，居然自八，此盖有由而然，非谓数
之常也。既有八神，则不得不于七室之外，权安一位
也。至尊于惠、怀，俱是兄弟，自上后世祖，不继二帝，则
二帝之神，行应别出，“不为庙中恒有八室也。”又武帝
初成太庙时，正神止七，而杨元后之神，亦权立一室。
永熙元年，告世祖谥，于太庙八室，此是苟有八神，不
拘于七之旧例也。又议者以景帝俱已在庙，则惠怀
一例，景帝盛德元功，王基之本，义著祖宗，百世不毁，
故所以特在本庙。且亦世代尚近，数得相容，安神而
已，无“逼上祖。如王氏昭穆既满，终应别庙也。以今方
之，既轻重义异，又七庙七世之亲，昭穆父子位也。若
当兄弟旁满，辄毁上祖，则祖位空悬，世数不足，何取
于三昭三穆与太祖之庙，然后成七哉！今七庙之义，
出于王氏。从祢以上至于高祖，亲庙四世，高祖以上
复有五世、六世无服之祖，故为三昭三穆”，并太祖而
七也。故世祖定《郊庙礼》，京兆、颍川，曾高之亲，豫章五
世，征西六世，以应此义。今至尊继统，亦宜有五六世
之祖，豫章六世，颍川五世，俱不应毁。今既云豫章先
毁，又当重毁颍川，此为庙中之亲，惟从高祖已下，无
复高祖以上二世之祖。于王氏之义，三昭三穆，废阙
其二，甚非宗庙之本所据“承，又违世祖祭征西、豫章
之意，于一王定礼，所阙不少。”时尚书仆射刁协与循
异议，竟从循议焉。朝廷疑滞，皆谘之于循，循辄依《经
礼》而对，为当世儒宗。